Ο Γίγας

Υπόθεση

Ο Μπικ Μπένεντικτ (Ροκ Χάτσον), ιδιοκτήτης ράντσου από το Τέξας επισκέπτεται την οικογένεια Λίντον του Μέριλαντ, απ' όπου πρόκειται να αγοράσει ένα άλογο. Κατά τη διαμονή του στην οικία των Λάιντον, ο Μπικ γνωρίζεται με τη μεγάλη κόρη του κυρίου Λάιντον, Λέσλι (Ελίζαμπεθ Τέιλορ) και την ερωτεύεται. Τα αισθήματα είναι αμοιβαία και οι δυο τους παντρεύονται σύντομα κι επιστρέφουν στο ράντσο του στο Τέξας. Η Λέσλι σύντομα πρόκειται να διαπιστώσει τη διαφορά νοοτροπίας που έχει με τους κατοίκους της περιοχής και εξαγριώνεται με τον τρόπο που ο Μπικ κι η αδελφή του Λαζ (Μερσέντες ΜακΚέμπριτζ) συμπεριφέρεται στους ισπανόφωνους της περιοχής καθώς και στους υπηρέτες τους. Ο Μπικ βρίσκεται επίσης σε χρόνια διαμάχη με έναν από τους άνδρες που προσέχουν τις γελάδες στο ράντσο του, τον Τζετ Ρινκ (Τζέιμς Ντιν). Ο Τζετ ερωτεύεται τη Λέσλι και αισθάνεται ζήλια για το γεγονός ότι ο Μπικ είναι παντρεμένος με μια τόσο όμορφη γυναίκα. Κάποια στιγμή η αδελφή του Μπικ σκοτώνεται και αφήνει κληρονομιά στον Τζετ ένα μικρό κομμάτι γης. Μια μέρα ο Τζετ, σκάβοντας τη γη του ανακαλύπτει τυχαία πετρέλαιο και σύντομα γίνεται πλούσιος πετρελαιοπαραγωγός. Τα χρόνια περνούν κι ο Τζετ εμφανίζεται ξανά στη ζωή του Μπικ, ζητώντας εκδίκηση για τις άσχημες αναμνήσεις του παρελθόντος.

Θεματολογία

Μερικά από τα θέματα που πραγματεύεται η ταινία είναι ο ρατσισμός των Τεξανών, ενάντια στους ισπανόφωνους Αμερικανούς της περιοχής, ο κοινωνικός διαχωρισμός των ισπανόφωνων στρατιωτών στο στρατό και η ισότητα μεταξύ των δύο φύλων με το χαρακτήρα της Λέσλι να προσπαθεί να αλλάξει τους τυποποιημένους ρόλους της απαρχαιωμένης νοοτροπίας των Τεξανών.

Πληροφορίες παραγωγής

Το πρώτο μέρος της ταινίας γυρίστηκε στην κομητεία Άλμπεμαρλ της Βιρτζίνια παρά το γεγονός ότι η υπόθεση διαδραματίζεται στο Μέριλαντ. Χρησιμοποιήθηκε επίσης η φυτεία Μπελμόντ κοντά στο σιδηροδρομικό σταθμό του Κέσγουικ, όπου στήθηκαν τα σκηνικά του σταθμού Άρντμορ του Μέριλαντ. Η ταινία ξεκινά με την άφιξη του Ροκ Χάτσον, ως Τζόρνταν Μπικ Μπένεντικτ, ο οποίος πρόκειται να αγοράσει ένα άλογο από την οικογένεια Λάιντον. 
Το υπόλοιπο μέρος της ταινίας που διαδραματίζεται στο ράντσο Ριάτα, γυρίστηκε στην πόλη Μάρφα του Τέξας, ενώ τα εσωτερικά γυρίσματα πραγματοποιήθηκαν στα στούντιο της εταιρίας Warner στην Καλιφόρνια. Η παρέλαση της Ημέρας του Τζετ Ρινκ γυρίστηκε στο αεροδρόμιο του Μπερμπανκ. 
Ο χαρακτήρας του Τζετ Ρινκ ήταν εμπνευσμένος από τον Γκλεν Χέρμπερτ ΜακΚάρθι, ένα γελαδάρη που κατάφερε να γίνει παραγωγός πετρελαίου στις αρχές του 20ου αιώνα. Η συγγραφέας Έντνα Φέρμπερ γνώρισε τον ΜακΚάρθι όταν έμεινε σε ένα από τα ξενοδοχεία του, το ξενοδοχείο Σάμροκ, στο Χιούστον του Τέξας. Αναφορές πάνω στο ξενοδοχείο γίνονται τόσο στο μυθιστόρημα, όσο και στην ταινία.
Ο Αυστραλός ηθοποιός Ροντ Τέιλορ ανέλαβε το ρόλο του Ντέιβιντ Κάρφεϊ, αφού ο Στίβενς τον είδε σε ένα από τα επεισόδια της τηλεοπτικής σειράς Studio 57. Αυτός ήταν ένας από τους πρώτους ρόλους του ηθοποιού. Το ντεμπούτο τους στην ταινία έκαναν η Μπάρμπαρα Μπάρι κι η Κάρολ Μπέικερ. Η Μπέικερ που ήταν μεγαλύτερη σε ηλικία από την Ελίζαμπεθ Τέιλορ υποδύεται την κόρη της. 
Ο ηθοποιός Γουίλιαμ Χόλντεν ήταν ένας από τους επικρατέστερους για το ρόλο του Μπικ Μπένεντικτ, αλλά Ο ρόλος δόθηκε στον Ροκ Χάτσον. Ο σκηνοθέτης της ταινίας έβαλε τον ηθοποιό να επιλέξει τη συμπρωταγωνίστριά του ανάμεσα στις Ελίζαμπεθ Τέιλορ και Γκρέις Κέλι. Ο Χάτσον επέλεξε την Τέιλορ. 
Ο Στίβενς ήθελε να αναθέσει το ρόλο του Τζετ Ρινκ στον Άλαν Λαντ, με τον οποίο είχε συνεργαστεί το 1953 στην ταινία Άρπαγες της Γης (Shane), αλλά η σύζυγός τον συμβούλεψε να μη το κάνει. Ο Τζέιμς Ντιν ανέλαβε τελικά το ρόλο του Τζετ Ρινκ, ο ρόλος αυτός αποτέλεσε τον τελευταίο του κινηματογραφικό ρόλο καθώς ο ηθοποιός σκοτώθηκε λίγο πριν ολοκληρωθούν τα γυρίσματα. Γι' αυτό το λόγο ο Τζορτζ Στίβενς κάλεσε έναν άλλο ηθοποιό για να ντουμπλάρει μερικές από τις ατάκες του Ντιν, οι οποίες δεν ακούγονταν καλά. Ο σκηνοθέτης είχε τη φήμη του τελειομανούς και γι' αυτό το λόγο το μοντάζ της ταινίας που έγινε από τον ίδιο πραγματοποιήθηκε μέσα σε ένα χρόνο περίπου.

Πρεμιέρα

Η πρεμιέρα της ταινίας έγινε στις 10 Οκτωβρίου του 1956 στη Νέα Υόρκη, ενώ η γενική προβολή της ταινίας έγινε στις 24 Νοεμβρίου του 1956. Η ταινία έκανε τεράστια επιτυχία κάνοντας εισπράξεις της τάξεως των 35.000.000 δολαρίων.

Κριτικές

Ο Γίγας έλαβε την εύνοια τόσο του κοινού, όσο και των κριτικών. Σύμφωνα με τον συγγραφέα και σεναριογράφο Λάρι ΜακΜέρθι, ήταν πολύ δημοφιλής στο Τέξας, παρά το γεγονός ότι ασκεί κριτική στον τρόπο ζωής της κοινωνία του Τέξας. Ο Μπόσλεϊ Κράουδερ των New York Times έγραψε στην κριτική του: Ο Τζορτζ Στίβενς χρειάστηκε τρεις ώρες και δεκατρία λεπτά για να μας παρουσιάσει την ιστορία του. Το χρονικό αυτό διάστημα είναι τεράστιο για να μιλήσει κανείς για το Τέξας, αλλά ο κύριος Στίβενς δημιούργησε μια τεράστια ταινία και Ο Γίγας με την πολυπλοκότητά του αποτελεί μια από τις ταινίες που φέτος πρόκειται να διεκδικήσουν τα σημαντικότερα βραβεία του κινηματογράφου. 
Το περιοδικό Variety έγραψε ότι Ο Γίγας είναι για το μεγαλύτερό του μέρος, μια υπέροχη ταινία που καταφέρνει να πετύχει το στόχο της στους περισσότερους τομείς, είτε με τις πανοραμικές λήψεις των σκονισμένων τοπίων του Τέξας, είτε με τη δραματική του πλοκή και με το μήνυμα που θέλει να περάσει. 
Η ταινία έχει λάβει 97% θετικές κριτικές στην ιστοσελίδα των κριτικών Rotten Tomatoes. Το περιοδικό TV Guide έδωσε στην ταινία τη μέγιστη βαθμολογία των τεσσάρων αστεριών, επαινώντας κυρίως την ερμηνεία του Τζέιμς Ντιν γράφοντας: Αυτός ήταν ο τελευταίος ρόλος στη σύντομη καριέρα του ηθοποιού κι η παρουσία του απογείωσε την ταινία. Ερμηνεύει το ρόλο του με την τεχνική της Μεθόδου και το υπόλοιπο καστ φαίνεται να είναι διχασμένο μεταξύ του δέους που προκαλεί το ταλέντο του και της αποστροφής που προκαλεί η εξυπνάδα του.